b'\n_START_ARTICLE_\nPiirrosanimaatio\n_START_PARAGRAPH_\nPiirrosanimaatio on tekniikka, jossa nopeasti per\xc3\xa4kk\xc3\xa4in esitetyt yksitt\xc3\xa4iset piirroskuvat n\xc3\xa4ytt\xc3\xa4v\xc3\xa4t muodostavan liikkuvan kuvan. Animaation historiassa piirrosanimaatio oli suosituin menetelm\xc3\xa4 ennen tietokoneanimaation yleistymist\xc3\xa4._NEWLINE_Piirrosanimaatiossa jokainen kuva on piirretty k\xc3\xa4sin. Tavallisesti piirrosanimaatiossa n\xc3\xa4ytet\xc3\xa4\xc3\xa4n 12 piirrosta sekunnissa, kun kuvataajuus on 24 kuvaa sekunnissa eli jokaista piirrosta kuvataan kahden ruudun verran.\n_START_SECTION_\nStoryboard-vaihe\n_START_PARAGRAPH_\nUseimpien piirrosanimaatioiden suunnittelu aloitetaan luonnoksilla, niin sanotulla storyboardilla, jossa kunkin kohtauksen tapahtumat n\xc3\xa4ytet\xc3\xa4\xc3\xa4n sarjakuvan tapaan yksitt\xc3\xa4isill\xc3\xa4 kuvilla ja teksteill\xc3\xa4. T\xc3\xa4m\xc3\xa4 antaa animaatioryhm\xc3\xa4lle aikaa mietti\xc3\xa4 juonen ja animaation toimimista kohtauksessa. Storyboardeja hiotaan ja niist\xc3\xa4 tehd\xc3\xa4\xc3\xa4n useita versioita ennen kuin ryhdyt\xc3\xa4\xc3\xa4n tekem\xc3\xa4\xc3\xa4n varsinaista animaatiota.\n_START_SECTION_\n\xc3\x84\xc3\xa4nitys\n_START_PARAGRAPH_\nMonissa animaatioelokuvissa hahmojen puhe\xc3\xa4\xc3\xa4net \xc3\xa4\xc3\xa4nitet\xc3\xa4\xc3\xa4n nykyisin etuk\xc3\xa4teen, sill\xc3\xa4 animaatio on silloin helpompi synkronoida n\xc3\xa4yttelij\xc3\xb6iden puheen mukaan. Repliikit voidaan kuitenkin my\xc3\xb6s j\xc3\xa4lki\xc3\xa4\xc3\xa4nitt\xc3\xa4\xc3\xa4, ja t\xc3\xa4m\xc3\xa4 tapa on yleens\xc3\xa4 k\xc3\xa4yt\xc3\xb6ss\xc3\xa4 Japanissa.\n_START_SECTION_\nAnimaatio\n_START_PARAGRAPH_\nAnimaation piirrosten piirt\xc3\xa4minen on koko tuotannon ty\xc3\xb6l\xc3\xa4in vaihe. Perinteisess\xc3\xa4 piirrosanimaatiossa p\xc3\xa4\xc3\xa4animaattori piirt\xc3\xa4\xc3\xa4 liikkeen p\xc3\xa4\xc3\xa4vaiheet, ja muut animaattorit t\xc3\xa4ydent\xc3\xa4v\xc3\xa4t liikkeen tekem\xc3\xa4ll\xc3\xa4 v\xc3\xa4liin j\xc3\xa4\xc3\xa4v\xc3\xa4t piirrokset. Joskus jokaisella t\xc3\xa4rkeimm\xc3\xa4ll\xc3\xa4 hahmolla on oma p\xc3\xa4\xc3\xa4animaattorinsa tai kokonainen animaattorien ryhm\xc3\xa4.\n_START_SECTION_\nKuvaus\n_START_PARAGRAPH_\nKuvausvaiheessa piirrokset kuvataan filmille tai videolle. Jos on kysymyksess\xc3\xa4 kalvoanimaatio, yhdistet\xc3\xa4\xc3\xa4n taustat ja kalvoille piirretyt hahmot ja esineet kuvaamalla ne monitasokameralla.\n_START_SECTION_\nJ\xc3\xa4lkituotanto\n_START_PARAGRAPH_\nJ\xc3\xa4lkituotannossa elokuva leikataan ja kuvamateriaali ja \xc3\xa4\xc3\xa4niraidat yhdistet\xc3\xa4\xc3\xa4n.'